CELEX: 
Language: ro
Date: 2018-07-18 00:00:00
Title: DECIZIA DE PUNERE ÎN APLICARE (UE) …/… A COMISIEI privind adoptarea și actualizarea listei de aptitudini, competențe și ocupații din clasificarea europeană în scopul corelării automate prin intermediul platformei IT comune EURES

DECIZIA DE PUNERE ÎN APLICARE (UE) …/… A COMISIEI
            
            
               din 18.7.2018
            
            
               privind adoptarea și actualizarea listei de aptitudini, competențe și ocupații din clasificarea europeană în scopul corelării automate prin intermediul platformei IT comune EURES 
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2016/589 al Parlamentului European și al Consiliului din 13 aprilie 2016 privind o rețea europeană de servicii de ocupare a forței de muncă (EURES), accesul lucrătorilor la servicii de mobilitate și integrarea mai bună a piețelor forței de muncă și de modificare a Regulamentelor (UE) nr. 492/2011 și (UE) nr. 1296/2013
                  1
               , în special articolul 19 alineatul (2),
            
            
               întrucât:
            
            
               (1)Regulamentul (UE) 2016/589 stabilește o platformă IT comună, pentru a reuni locurile de muncă vacante, cererile de locuri de muncă și CV-urile (profile de persoane aflate în căutarea unui loc de muncă) din Uniunea Europeană și pentru a le pune la dispoziție pe portalul EURES.
            
            
               (2)Pentru a permite corelarea locurilor de muncă vacante cu profilele de persoane aflate în căutarea unui loc de muncă, informațiile trebuie schimbate conform unui sistem uniform, în sensul articolului 17 din Regulamentul (UE) 2016/589, pe baza unor standarde și formate tehnice comune.
            
            
               (3)Pentru a facilita schimbul de locuri de muncă vacante și de profile de persoane aflate în căutarea unui loc de muncă și pentru a asigura o corelare de înaltă calitate între diferitele limbi și contexte naționale, este necesar să se utilizeze o terminologie multilingvă detaliată pentru a descrie ocupații, aptitudini și competențe. O astfel de terminologie va servi drept punct de referință comun în cadrul schimbului de informații privind candidații sau locurile de muncă vacante în cadrul corelării între posturile vacante și candidații corespunzători la nivel transnațional și garantează că sensul informațiilor este păstrat.
            
            
               (4)Prin urmare, articolul 19 din Regulamentul (UE) 2016/589 prevede utilizarea unei clasificări europene, pentru a se atinge nivelul de interoperabilitate necesar pentru o corelare de înaltă calitate prin intermediul platformei IT comune.
            
            
               (5)Comisia a lucrat în strânsă colaborare cu statele membre și cu părțile interesate pentru a dezvolta clasificarea europeană a aptitudinilor, competențelor, calificărilor și ocupațiilor (ESCO) în acest scop. Aceasta a stabilit grupul de lucru al statelor membre privind ESCO pentru a asigura o cooperare strânsă cu statele membre. Comisia a înființat, de asemenea, Comitetul tehnic ESCO, care acordă consultanță tehnică privind gestionarea, actualizarea, implementarea și asigurării calității ESCO. Părțile interesate au contribuit, de asemenea, la dezvoltarea ESCO prin grupuri de referință și prin consultări online.
            
            
               (6)Comisia a consultat grupul de lucru al statelor membre privind ESCO referitor la clasificarea ESCO și la traducerile acesteia înainte de a decide să publice prima versiune ESCO în toate limbile oficiale ale Uniunii Europene, la 28 iulie 2017.
            
            
               (7)Prin urmare, este adecvat ca listele multilingve de aptitudini, competențe și ocupații din prima versiune a ESCO să fie adoptate drept clasificarea europeană în sensul articolului 19 din Regulamentul (UE) 2016/589.
            
            
               (8)Ca cerință minimă, aceste liste ar trebui să conțină pentru fiecare ocupație, aptitudine sau competență, cel puțin un termen în fiecare limbă oficială a Uniunii Europene, un cod unic de identificare (URI), o descriere și, în ceea ce privește ocupațiile, o corelare cu o versiune recentă a Clasificării internaționale standard a ocupațiilor (ISCO).
            
            
               (9)În timp ce clasificarea europeană trebuie să ofere un punct de referință stabil în scopul corelării multilingve online pentru EURES și, eventual, pentru alte platforme de locuri de muncă, evoluțiile de pe piața forței de muncă, privind terminologia și tehnologia de corelare vor face necesară actualizarea periodică a acesteia. Procedura de adoptare a unei versiuni actualizate a clasificării europene se va baza pe o bună cooperare între Comisie și statele membre.
            
            
               (10)Măsurile prevăzute în prezenta decizie sunt conforme cu avizul Comitetului EURES,
            
            
               ADOPTĂ PREZENTA DECIZIE: 
            
         
         
            
               Articolul 1
               Obiect, domeniu de aplicare și definiții
            
            
               1.Prezenta decizie stabilește lista de aptitudini, competențe și ocupații din clasificarea europeană care urmează să fie utilizată pentru funcționarea platformei IT comune EURES, astfel cum se prevede la articolul 19 din Regulamentul (UE) 2016/589 și stabilește procedurile pentru a actualiza și a revizui această listă.
            
            
               2.În sensul prezentei decizii, se aplică următoarele definiții:
            
            
               (a)„aptitudini și competențe” constau în:
            
            
               (1)„cunoștințe” - rezultatul asimilării de informații prin învățare, ceea ce duce la un ansamblu de fapte, principii, teorii și practici legate de un anumit domeniu de muncă sau de studiu;
            
            
               (2)„aptitudini” - capacitatea de a aplica și de a utiliza cunoștințe și know-how pentru a aduce la îndeplinire sarcini și pentru a rezolva probleme;
            
            
               (3)„competențe” - capacitatea dovedită de a utiliza cunoștințe, aptitudini și abilități personale, sociale și/sau metodologice în situații de muncă sau de studiu și pentru dezvoltarea profesională și personală.
            
            
               (b)„ocupație” înseamnă o grupare de locuri de muncă ce implică sarcini similare și care necesită un set de aptitudini similare, în timp ce un „loc de muncă” înseamnă o serie de sarcini și responsabilități executate de o persoană într-un context de lucru specific;
            
            
               (c)„listă” înseamnă o enumerare a unor identificatori unici care reprezintă ocupații sau aptitudini și competențe, însoțiți de metadate;
            
            
               (d)„corecții minore” înseamnă modificările listelor adoptate de aptitudini, competențe și ocupații din clasificarea europeană pentru a corecta erori de traducere sau de ortografie și alte erori evidente care nu modifică nici structura clasificării, nici sensul termenilor sau alt tip de conținut;
            
            
               (e)„platformă de servicii ESCO” însemnă site-ul internet pe care Comisia pune la dispoziție clasificarea europeană a aptitudinilor, competențelor, calificărilor și ocupațiilor și care este accesibil publicului
                  2
               . 
            
            
               Articolul 2
               Stabilirea listei
            
            
            
               Lista de aptitudini, competențe și ocupații din clasificarea europeană menționată la articolul 19 alineatul (2) din Regulamentul (UE) 2016/589 constă în: 
            
            
               (a)ocupații publicate la 28 iulie 2017 pe platforma de servicii ESCO, ca parte a clasificării europene a aptitudinilor, competențelor, calificărilor și ocupațiilor;
            
            
               (b)aptitudini și competențe publicate la 28 iulie 2017 pe platforma de servicii ESCO, ca parte a clasificării europene a aptitudinilor, competențelor, calificărilor și ocupațiilor.
            
            
               Articolul 3
               Actualizarea listei
            
            
               1.Pentru a reflecta schimbările de pe piața muncii, din domeniul educației și al formării sau din punctul de vedere al terminologiei, Comisia, împreună cu statele membre, reexaminează periodic necesitatea actualizării listei de aptitudini, competențe și ocupații din clasificarea europeană care va fi utilizată pentru funcționarea portalului EURES.
            
            
               2.Înainte de a propune să se adopte o versiune actualizată a listei de aptitudini, competențe și ocupații din clasificarea europeană prevăzută la articolul 2, prin modificarea sau înlocuirea prezentei decizii, Comisia se consultă cu grupul de coordonare pentru EURES menționat la articolul 14 din Regulamentul (UE) 2016/589 și cu grupul de lucru al statelor membre privind ESCO.
            
            
               3.Corecțiile minore ale listelor nu se consideră drept adoptări de noi versiuni actualizate ale clasificării. Cu toate acestea, Comisia informează statele membre, prin intermediul grupului de coordonare pentru EURES și al grupului de lucru al statelor membre privind ESCO, cu mult timp în prealabil și cu cel puțin 30 de zile înainte de a întreprinde orice astfel de corecție minoră.
            
         
         
            
               Articolul 4
               Publicarea listei
            
            
               1.Biroul european de coordonare al EURES se asigură că lista de aptitudini, competențe și ocupații din clasificarea europeană, precum și orice versiune actualizată a acesteia sunt puse la dispoziție online pe platforma de servicii ESCO.
            
            
               2.De asemenea, biroul european de coordonare al EURES pune lista la dispoziția statelor membre într-un format care să faciliteze crearea și actualizarea inventarului de către statele membre în temeiul articolului 19 alineatul (3) din Regulamentul (UE) 2016/589. 
            
            
               Articolul 5
               Intrarea în vigoare
            
            
               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Adoptată la Bruxelles, 18.7.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 107, 22.4.2016, p. 1.
               
               
                  
                     (2)
                  
                        
                  
                     http://ec.europa.eu/esco